ANC gee DA-man hartaanval – praag.co.za
ANC gee DA-man hartaanval
Die DA se hoofsweep in die Tshwane-metroraad, Janho Engelbrecht, het 'n ligte hartaanval gehad tydens 'n warm argument met die ANC, volgens 'n verslag Woensdag.
Engelbrecht (39), was by 'n vergadering van die Tshwane-raad se reëls en etiese komitee Dinsdag in die Pretoriase middestad.
Volgens Beeld het hy sy humeur verloor toe die African National Congress aankondig dat hulle die skorsing van die Demokratiese Alliansie se leier in die Tshwane-raad Brandon Topham op die agenda plaas.
Speaker Morokane Mosupyoe het gebots met Topham by die afgelope twee raadsvergaderings en Dinsdag voorgestel dat 'n 60-dag-skorsing ingestel word teen die DA.
Engelbrecht het driftig beswaar aangeteken en kort daarna begin onwel voel.
Hy is inderhaas na die kardiale hoësorgeenheid van die Unitas-hospitaal in Centurion geneem. Hy het na bewering Woensdag baie beter gevoel.
"Dit blyk dat ek 'n ligte hartaanval gehad het," sê Engelbrecht.
Topham het gesê Engelbrecht moet dit in die toekoms kalm vat, maar dit is dikwels makliker gesê as gedaan.
"Jy moet nie jou gesondheid in die gedrang bring nie, maar dit is moeilik wanneer die ANC 'n bespotting van ons demokrasie maak, soos wat hulle gedoen het by Dinsdag se raadsvergadering," het hy gesê.